הרב א. קניגסברג שאלות לחזרה במסכת סוכה (ד.-ד:, ו:-ז:, ח:-ט.) כסלו תשע"ח

1. מבואר במשנה (טז.) שדפנות הסוכה אינן צריכין ליגע בסכך. במה נחלקו הריטב"א והר"ן בביאור דין זה? מתי צריך שהדפנות יגיעו לסכך – לדעת הר"ן? כיצד ביארו הגרעק"א והקהלות יעקב בדעת הר"ן?

[ר"ן (ב. ברי"ף, ט. ברי"ף), ריטב"א (טז.), שו"ת רעק"א (סי' יב), קהלות יעקב (סי' ג)]

2. מה חידש הרי"ץ גיאות לגבי סוכה למעלה מכ' אמה שבנה בה איצטבא? תן ב' ביאורים בטעם הדבר. ומאי נפקא מינה בין הפירושים?

[רא"ש (סי' ה) ותפארת שמואל שם, ספר המכתם (ד. ד"ה היתה)]

3. מבואר בגמ' (ד.) שאם היתה הסוכה פחותה מי' טפחים וחקק בה כדי להשלימה לעשרה אם יש משפת החקק ולכותל פחות משלשה טפחים כשרה מדין לבוד. האם צריך שיהיה הכשר סוכה במקום החקק? למה? מה קשה על שיטת רש"י בזה? מה תירץ על זה הר"ן?

[רש"י (ד.), רבינו אברהם מן ההר (ד. ד"ה וחקק, ד: ד"ה פחות), ר"ן (א: ברי"ף)]

4. א) האם יכול לישב במקום שבין החקק ולכותל – לדעת הטור? מה הקשה עליו הב"י? מה תירץ על זה הפרישה? מה קשה עליו? מה תירץ על זה הביכורי יעקב?

ב) מה היא שיטת המאירי בזה? מה קשה על שיטתו? כיצד אפשר לבאר שיטתו?

[טור (סי' תרלג ס"י) וב"י ופרישה שם, ביכורי יעקב שם (ס"ק יא), מאירי (ד. ד"ה היתה פחותה)]

5. מבואר בגמ' שאם יש משפת חקק ולכותל ג' טפחים או יותר הסוכה פסולה. והקשו הראשונים דהא מבואר בגמ' שבת דבית שאין תוכו י' וחקק בה כדי להשלימה לי' מותר לטלטל בכולו. ואמאי לא חילקו שם שאם יש ג' טפחים מן החקק ולכותל אסור לטלטל? מה תירצו על זה הרשב"א, התוס', והתוס' ישנים?

[תוס' שבת (ז: ד"ה ואם) ותוס' ישנים שם, רשב"א שם (ד"ה ואם)]

6. "היתה גבוהה מעשרים אמה ובנה בה עמוד שהוא גבוה עשרה טפחים..." האם הסוכה כשירה – לפי אביי ורבא? ולמה? באר דברי רבא – לפי הר"ן, הריטב"א, והמאירי\והרמב"ם. ותן נפק"מ בין השיטות.

[גמ' (ד:) וריטב"א ומאירי שם, ר"ן (ב. ברי"ף ד"ה וגרסי' תו), רמב"ם הל' סוכה (פ"ד הי"ד)]

7. "נעץ ארבעה קונדיסין וסיכך על גבן ר' יעקב מכשיר וחכמים פוסלין." במה נחלקו ר' יעקב וחכמים – לפי רב הונא, ולפי רב נחמן? תן ב' קושיות שהקשה הרש"ש בדברי הגמ' לפי רב נחמן? ומה תירץ?

[גמ' (ד:) ורש"ש שם]

8. א) מבואר בגמ' דר' יעקב וחכמים בודאי פליגי אם נעץ ד' קונדיסין בארץ, דר' יעקב סבר דדיומדי סוכה טפח. מה הקשו על זה התוס'? ומה תירצו? מה תירץ על זה רבינו פרץ? באר במה נחלקו.

ב) החכמים חולקים על ר' יעקב וסוברים דשתים כהלכתן ושלישית אפי' טפח. במה נחלקו ר' יעקב וחכמים – לפי רש"י, ולפי הרא"ה? באר שיטת הרא"ה.

[תוס' (ד: ד"ה אבל), רבינו פרץ שם, חידושי הגרי"ז, רא"ה שם (ד"ה ת"ר נעץ)]

9. במה נחלקו ת"ק ור"ש במנין דפנות הסוכה? תן ד' דרכים שהובאו בגמ' (ו:) לבאר מחלוקתן. כיצד ביאר אביי (ז:) את שיטת ר"ש? למה בגמ' (ו:) הוצרכו לחדש טעמים נוספים לבאר שיטת ר"ש, ולא פירשו כמו אביי? מה הקשה המהר"ם לפירוש הב' במחלוקת ת"ק ור"ש? ומה תירץ?

[גמ' (ו:, ז:), ערוך לנר ומהר"ם (ו:)]

10. לפירוש הג' בגמ' פליגי ר"ש ורבנן אם אתיא הלכתא להוסיף או לגרע. במה תלויה מחלוקת זו – לפי המרחשת? איזה ב' שיטות בראשונים פירש הפורת יוסף עפ"י היסוד דאתיא ההלכתא לגרע?

[מרחשת (ח"א סי' טז), פורת יוסף (ו:), תוס' (ט. ד"ה מנין), תוס' ר"ה (כח: ד"ה ומנא)]

11. "ואותו טפח היכן מעמידו." מה סובר רב, ומה סוברים רב כהנא ורב אסי בזה – לפי פירוש המהרש"ל בדעת רש"י? איזה ב' קושיות הקשה המהר"ם על פירוש זה? כיצד פירש המהר"ם במחלוקת האמוראים? באר שיטת רב, ושיטת רב כהנא ורב אסי – לפי ב' הפירושים.

[רש"י (ו: ד"ה כנגד, ז. ד"ה ויעמידנו) וחכמת שלמה ומהר"ם שם, גרי"ז]

12. "רבי סימון ואיתימא ר' יהושע בן לוי אמר עושה לו טפח שוחק ומעמידו בפחות משלשה טפחים סמוך לדופן." במה נחלקו התוס' (ז:) והרמב"ן בביאור שיטת רבי סימון? למה צריך טפח שוחק לפי רבי סימון – לדעת רש"י? מה הקשו על זה הראשונים? מה תירץ הריטב"א? ומה תירץ הר"ן?

[תוס' (ז: ד"ה סיכך), רמב"ן מלחמות ה' שם, ריטב"א (ז. ד"ה והאי), ר"ן (ב. ברי"ף ד"ה ת"ר)]

13. מה הדין בסוכה העשויה כמבוי – לפי רב יהודה, ולפי רבי סימון? באר במה נחלקו – לפי רש"י. מה החילוק לרבי סימון בין סוכה העשויה כמבוי וסתם סוכה – לפי הגמ'?

[גמ' (ז.) ורש"י שם]

14. קיי"ל דשתים כהלכתן ושלישית אפי' טפח. האם צריך צורת הפתח ברוח ג'? תן ג' לשונות של רבא בזה. האם צריך צורת הפתח בסוכה העשויה כמבוי? למה?

[גמ' (ז.), רמב"ם הל' סוכה (פ"ד ה"ג) ומגיד משנה שם בשם יש מפרשים, ביאור הגר"א (סי' תרל ס"ק יב)]

15. מה הקשה הריטב"א בשם התוספות על לישנא קמא דרבא? כיצד אפשר ליישב הקושיא – לפי הב"ח? מה תירצו התוס' בזה? לפי הלישנא מציעא דרבא, למה אמרו בברייתא דשלישית אפי' טפח. תן דברי רש"י והריטב"א בזה, ובאר דבריהם.

[רש"י (ז. ד"ה ונתרת), ריטב"א (ז. ד"ה גירסת), ב"ח (סי' תרל ס"ב)]

16. מה חידש הלבוש בלישנא בתרא דרבא? האם אפשר לדייק כן מלשון רש"י? מה הקשה השער הציון על שיטה זו? ומה אפשר לתרץ?

[שער הציון (סי' תרל ס"ק ב), חזון איש (סי' עה אות ח')]

17. האם צורת הפתח מועלת בכל דפנות הסוכה? למה? תן דברי הר"ן והרא"ש וביאור הגרי"ז בזה.

[ר"ן (ב: ברי"ף ד"ה ואמר רבא), רא"ש (סי' לד), בה"ל (סי' תרל ד"ה שיעמיד), גרי"ז]

18. מבואר בגמ' דלדעת רבא מיגו דהויא דופן לענין סוכה הויא דופן לענין שבת. מה בא המיגו לחדש – לפי הריטב"א? למה אומרים מיגו לפי הריטב"א? מה הקשה גדולי הדורות על הריטב"א? מה הקשה הר"ן על הריטב"א? כיצד ביאר הר"ן למה אומרים מיגו?

[ר"ן (ג. ברי"ף ד"ה ואמר רבא), ריטב"א שם (ד"ה אמר, והקשו, אלא), מאירי שם (ד"ה אע"פ)]

19. כיצד מועיל דין מיגו – לפי המרחשת? במה נחלקו אביי ורבא – לפי המרחשת? מה עדיין קשה לפי שיטת הר"ן? מה תירץ על זה המאירי?

[גמ' (ז.), מרחשת (ח"א סי' טז), ר"ן (ד"ה ואמר), מאירי שם]

20. מבואר במתני' (ב.) שאם חמתה מרובה מצלתה הסוכה פסולה. במה נחלקו ת"ק ור' יאשיה בדין זה? האם לר' יאשיה צריך לעשות הדפנות מפסולת גורן ויקב? ולמה? תן שיטות הראבי"ה והתוס' בזה (לפי המהרש"ל, ולפי המהרש"א), ובאר דבריהם.

[גמ' (ז:), מרדכי (סי' תשלא), תוס' (ז: ד"ה מחיצה) וחכמת שלמה ומהרש"א שם, פנ"י על התוס' שם]

21. "אמר רבי לוי משום ר"מ שתי סוכות של יוצרים זו לפנים מזו הפנימית אינה סוכה וחייבת במזוזה והחיצונה סוכה ופטורה מן המזוזה." למה הפנימית אינה סוכה – לפי רש"י, ולפי הר"ן\והריטב"א? ולמה החיצונה פטורה מן המזוזה?

[גמ' (ח:), ורש"י שם (ד"ה פנימית, משום), ר"ן (ד. ברי"ף ד"ה שתי)]

22. האם צריך מעשה אדם בעשיית הסוכה – לפי רש"י, ולפי הרמב"ם\ובעל המאור? ותן נפקא מינה בין השיטות בענין החוטט בגדיש לעשות לו סוכה? איזה חידוש של הגרש"ז אויערבאך אפשר לבאר לפי שיטת הרמב"ם? מה פירוש "סוכת בהמה" לפי רש"י? באר.

[רש"י (יא. ד"ה אכשורי), רמב"ם הל' סוכה (פ"ה ה"ט), בעה"מ (ו: ברי"ף), בה"ל (סי' תרלה ד"ה אבל), מאירי (ח: ד"ה סוכת) וגליוני הש"ס שם]

23. מבואר בגמ' (ח:) דסוכת גנב"ך כשרה רק אם עשאה לצל סוכה. כיצד פירש רש"י ענין זה? מה הקשה עליו הפני יהושע (ב:)? מה תירץ הנצי"ב? כיצד פירשו הר"ן\והריטב"א ענין זה של "עשאה לצל סוכה"? למה רש"י לא רצה לפרש כמו הר"ן\והריטב"א – לפי הערוך לנר, ולפי הב"ח?

[רש"י (ח: ד"ה אמר), פנ"י (ב:), נצי"ב (ח:), ר"ן (ד. ברי"ף ד"ה סוכת), ערוך לנר (ח:) וב"ח (סי' תרלה)]

24. כיצד פירש הרא"ש בשם ר"ת הא דסוכת גנב"ך כשרה רק אם עשאה לצל סוכה? מה קשה בדברי הטור בדעת אביו הרא"ש בזה? מה תירץ על זה הב"י? מה הוסיף החידושי הגהות בביאור הדבר?

[רא"ש (סי' יב), טור (סי' תרלא ס"ג) וב"י וחידושי הגהות שם]

25. האם סוכה כשירה אם עשאה יותר מל' יום קודם לחג? מה כתב רש"י בטעם הדבר דסוכה שעשאה תוך ל' יום לחג כשירה? מה קשה עליו מדבריו בתחילת המשנה? תן ב' דרכים ליישב הקושיא.

[משנה (ט.) ורש"י, שפת אמת שם, מהר"ץ חיות שם]

26. א) מבואר בירושלמי דלדעת ב"ה צריך לחדש דבר בסוכה ישנה. האם הסוכה כשירה אם לא חידש בה דבר? באיזה חלק מן הסוכה יכול לחדש – לפי הפרי מגדים בדעת הט"ז? מה הקשה עליו הביכורי יעקב? מה תירץ השער הציון? מה קשה בדברי השעה"צ? כיצד אפשר ליישב קושית הביכורי יעקב באופן אחר?

ב) מה חידש הבה"ג בדין זה ד"צריך לחדש בה דבר"? כיצד אפשר לבאר שיטתו?

[תוס' (ט. ד"ה סוכה), ר"ן (א. ברי"ף), ב"י (סי' תרלו), ט"ז שם (ס"ק א) ופמ"ג וביכורי יעקב שם, שעה"צ שם (ס"ק שם ס"ק ז), ריטב"א (מו.), רא"ש (סי' יג) בשם בה"ג]

27. למה צריך לחדש דבר בסוכה ישנה לפי ב"ה? תן ג' טעמים בזה, ונפקא מינה ביניהם.

[או"ז הל' תפילין (סי' תקלג), מ"ב (סי' תרלו ס"ק ד), ב"ח (סי' תרלו ס"א), ט"ז שם (ס"ק ג)]

28. מבואר בגמ' (ט.) דעצי סוכה אסורין כל שבעה. איזה הנאה אסורה בעצי סוכה – לדעת הט"ז, העונג יו"ט, והביכורי יעקב? ותן נפקא מינה למעשה ביניהם. מה היא שיטת הרמב"ם ושיטת התוס' בשבת בזה?

[ט"ז (סי' תרלח ס"ק ג) וביכורי יעקב שם, עונג יו"ט (סי' מט), רמב"ם הל' סוכה (פ"ו הט"ו-ט"ז), תוס' שבת (כב. ד"ה אבוהון)]

29. הקשו התוס' דבגמ' (ט.) משמע דאיסור הנאה בעצי סוכה הוא מה"ת, ואילו בגמ' שבת (מה.) משמע דאסור רק מדרבנן מטעם מוקצה. כיצד אפשר ליישב קושיא זו – לפי רש"י והמאירי? מה תירצו התוס'? ומה תירץ ר"ת? כיצד ביאר הפני יהושע את תירוץ התוס'? האם הט"ז מסכים לתירוץ התוס'? באר.

[תוס' (ט. ד"ה מנין), רש"י (לז: ד"ה אסור), מאירי ריש ביצה, פני יהושע על התוס' שם]

30. מה הוסיפו התוס' בביצה בביאור דעת ר"ת? מה קשה על זה? כיצד ביאר הביאור הלכה בדעת ר"ת – לפי הר"ן בביצה? מה החילוק בין ר"ת והר"ן? כיצד ביאר הגרי"ד בדעת ר"ת?

[תוס' ביצה (ל: ד"ה אבל), ר"ן שם (יז. ברי"ף ד"ה ועצי), בה"ל (סי' תרלח ד"ה ואם), גרי"ד]